text: Svinø Kirke
  
  publiceret: 2023-09-05 08:48:31+02:00
  Svinø Kirke er en sognekirke, der ligger østligt i den lille by af samme navn cirka 15 kilometer syd for Næstved.
  Kirkegården er omgivet af en mur af flækkede kampesten. I 1944 blev kirkegården udvidet med en mindelund nord for kirken.
  Kirken blev opført i år 1900, og den består af et skib, et kort og et tårn foran skibets vestlige gavl. Den er tegnet af arkitekt H. C. Glahn i historicistisk stil, der efterligner de romanske kirkers arkitektur.
  Kirken står i blank mur over en høj kampestenssokkel med røde tegltage over skibet og det afvalmede kor.
  Korets gavl har ingen vinduer, men i den nordlige langmur er der et og i hver af skibets tre. Vinduerne er høje og rundbuede og har murede sålbænke. I korets sydmur er der en præstedør i en let fremtrædende, rektangulær portal. Øverst på murene er der en hovedgesims med savskifte, hvor teglstenen er lagt på skrå, så deres hjørner vender udad. Skibets gavle er som korets ganske prunkløse.
  Tårnet har i bunden en dobbeltdør, der sidder i en dybtliggende, flerfalset og rundbuet portal med et savskifte over. Over portalen er der et smalt, rundbuet vindue. Under det spidse, pyramideformede skifertag gentages hovedgesimsen, og herunder er der på hver side to rundbuede glamhuller til lyden.
  I det indre står kirken hvidmalet. Rummet bærer præg af det tøndehvælvede loft med stuk-kant mod de upudsede langmurene. På gulvet er der væg-til-væg-tæppe, og i triumfvæggen er der en rundbuet korbue. Koret har derimod muret krydshvælv.
  I koret står døbefonten af granit. Den har en rund kumme, hvor en rundstav danner overgangen til det cylindriske skaft.
  Altertavlen har en enkel, rundbuet indfatning, som giver mindelse om et østvindue. Heri er et dramatisk maleri af korsfæstelsen.
  Prædikestolen har en kvartsvingstrappe, som leder op til stolens karnap. Her er på hver side en arkade. På hjørnerne er der udekorerede pilastre, dvs. halvsøjler.
  Kirkens bænke har høje, rektangulære gavle, som hver har et fyldingsfelt. De er som prædikestolen malet i en knækket hvid nuance med lyse og mørk blå detaljer.
  Over indgangspartiet er der et pulpitur, dvs. et ophøjet galleri til kirkegængere, sangere eller orgel.
  I kirkegårdens nordlige del står der en mindesten sat over Britiske og Amerikanske flyvere skudt ned under anden verdenskrig.